**Gondolatok a zenei nevelésről**

„Az ének a lélek megtartó ereje. ” (***Maczkó Mária*** *Magyar Örökség Díjas népdalénekes,)*

„Az énektelen iskola a lélek sivataga, mely közömbösít – érdektelenség felé viszi a lelkeket.” „ A zene üzenete: elmélyítés, erőt adás, vigasztalás, felsőbb erők megértése, a teremtett világ csodáinak Isten-szerelmet érő csodálata. Az éneklés tudja a szeretet poézisét magasra emelni.” **(*Szokolay Sándor*)**

„A zenével nemcsak zenét tanulunk. Az ének felszabadít, bátorít, gátlásokból, félénkségből kigyógyít. Koncentrál, testi-lelki diszpozíción javít, munkára kedvet csinál, alkalmasabbá tesz, figyelemre-fegyelemre szoktat.” (***Kodály Zoltán****,1956*).

Érdekeltté kell tenni az igazgatókat abban, hogy **minden iskolának legyen énekkara**, olyan iskolák kellenek, ahol a mindennapos testnevelés mellett mindennapos léleknevelés is folyik a zene eszközeivel.

– Az énekoktatás lényege: mély, egzisztenciális kapcsolatot teremteni az emberi szív és a zenei történés között, önfeledten rácsodálkozva találkozni valami nagyobbal. Innentől már a maga a zene alakít minket. Ez heti egy órában lehetetlen. A mai világ megbetegíti az emberi kapcsolatokat, a gyerekek zaklatottan élnek, belélegzik az értékrelativizmust, az agressziót és az egoizmust. A csak az anyagiakat hajszoló, az önző érdekeket mindenáron érvényesítő közegből szétszórt, zaklatott, figyelemzavaros, sokszor már érzelmileg sérült gyerekek érkeznek a tananyagközpontú iskolákba. Az értékekben és emberben gondolkodó kodályi terv viszont gyermekközpontú nevelőiskolákat kíván.

(A Kodály-módszer) Nagyon jól átgondolt, és ahol valóban alkalmazzák, jól bevált nevelési koncepció. Nemcsak egy zenetanítási mód, hanem a teljes személyiség átgondolt fejlesztése a zene erejével. Nem azért van rá szükség, hogy zenészeket, hanem hogy érett embereket neveljünk. *(****Sapszon Ferenc*** *Kossuth-díjas karnagy, 2015)*

Kompetencia felmérések bizonyítják, hogy azoknak a gyerekeknek, akik ilyen (zenetagozatos) iskolába járnak, szignifikánsan magasabb a szellemi tevékenységük, mint társaiknak. Amennyiben ez a módszer az agytevékenységre is jótékony hatással van, akkor szinte felelőtlenség, hogy ne Kodály álma szerint cselekedjünk. **Az ország összes általános iskolájában be kell vezetni a napi éneklést.** Nem kell hozzá anyagi befektetés, a hangszer mindenkinek ott van a torkában. (***Szabó Dénes*** *Kossuth-díjas karnagy*, *2015)*

"Azért van olyan óriási fontossága a zenei nevelésnek, mert a ritmus és a dallam hatolnak be a legjobban a lélek belsejébe, azt hatalmas erővel megragadják, s jó rendet hozva magukkal, azt, aki helyes elvek szerint nevelkedik, rendezett lelkű emberré teszik.” (***Platón)***

"A zene katartikus élményekhez juttatja az embert, különösen, ha nemcsak befogadóként élvezzük, hanem aktív részeseként műveljük.”   „Igazán kreatív emberek azok lesznek, akiknek gazdag az érzelemviláguk. Ennek gazdagítása pedig nagyjából a középiskolás kor végéig tart, és nagyon fontos része a művészeti nevelés.” „A művészeti élmények révén tárjuk szélesre a fiatalokban a befogadás folyosóját az agy és a külvilág között, hiszen ugyanezen a folyosón közlekedik az alkotóképesség is […] nemcsak kreativitásunk nő, hanem emberségesebb emberekké válhatunk a pénz, az önzés és az érdekkapcsolatok világában.” *(****Freund Tamás*** *agykutató, Széchenyi-díjas neurobiológus, akadémikus)*

„Azt semmiképpen sem szabad figyelmen kívül hagynunk, hogy a zene rendkívüli hatással lehet az érzelmekre s az agynak azokra a kérgi és kéreg alatti struktúráira, amelyek az emlékezésben is jelentős szerepet töltenek be. A zene gyermekkorban olyan» agyfényesítő «eszköz, amely mai tudásunk szerint a megismerő funkcióknak olyan magasabb szintjeire is hat, amelyekről eddig csak sejtésünk volt. Ma az idegtudomány modern eszközeivel mind többet és többet tudhatunk meg ezekről az összefüggésekről." (**Csépe Valéria**, pszichológus, akadémikus)

„Az ének-zene, a muzikalitás éppolyan alapvető eleme a teljesebb emberi személyiség kialakulásának (…), mint általában is az emberi beszéd. A jobb félteke kommunikációja, nyelve a muzsika, amelynek a születéskor kapott adottságokra alapozó kifejlesztése éppolyan fontos (lenne), mint a verbális, illetve más – matematikai etc. – képességek (jó-rossz) kialakítása.” (**Hámori József**, agykutató, Széchenyi-díjas biológus, akadémikus, - Zene és ének nélkül nincs teljes emberi személyiség- 2002)

„A művészetekkel kezelt gyermek sokkal több, gazdagabb kompetenciákkal rendelkező felnőtté válik, a családban és a közösségben is jobban megállja a helyét.” *(****Dr. Hoppál Péter*** *az Emberi Erőforrások Minisztériuma kultúráért felelős államtitkára, karnagy egyházzenész, 2015)*

„Minden gyermek joga, hogy az iskola kezébe adja azt a kis kulcsot, mellyel, ha ő is akarja, bejut a zene csodakertjébe, s azzal egész élete értékét megsokszorozza, Sokszor egyetlen élmény egész életre megnyitja a fiatal lelkeket a zenének. Ezt az élményt nem lehet a véletlenre bízni: ezt megszerezni az iskola kötelessége."

Mit kellene tenni? Az iskolában úgy tanítani az éneket és a zenét, hogy ne gyötrelem, hanem gyönyörűség legyen a tanulónak, s egész életére beleoltsa a nemesebb zene szomját." *(****Kodály Zoltán****1929. Gyermekkarok)*

„Jó lenne, ha a gyerekek nem kötelező tananyagot látnának az ének-zene órában, hanem egy örömteli, élvezetes alkotómunka részesei lehetnének. Ehhez a nevelésnek nagyon tapintatosnak, élményekkel telinek és sokszínűnek kellene lennie” (***Uzsalyné dr Pécsi Rita*** *neveléskutató, zenetanár)*

A magyar zeneoktatást akkor mondhatjuk eredményesnek, ha mindenki maximális erőkifejtéssel vesz benne részt. (***Szőnyi Erzsébet****, 2010*)